''આગળ કોઇનું ખુન થયું છે'', પોલીસ ચેકિંગ કરી રહી છે. તમારા દાગીના થેલીમાં મુકો" એમ કહીને છેતરપીંડી થયાના અનેક બનાવો બને છે. જો કે, પોલીસ મોટાભાગના કેસમાં હજુ સુધી કોઇ આરોપીઓને પકડી શકી નથી. ત્યારે અમદાવાદમાં વસ્ત્રાપુર આઝાદ સોસાયટી પાસે શનિવારે સવારે ચાર ગઠીયાઓએ 76 વર્ષની વૃદ્ધાને ટારગેટ કરીને રૂપિયા 40 હજારની કિંમતની સોનાની બંગડીઓ સેરવી લીધી હોવાની ફરિયાદ સેટેલાઇટ પોલીસ મથકે નોંધવામાં આવી છે. આ બનાવની વિગતો એવી છે કે, અમદાવાદના 132 ફુટ રીંગ રોડ કેશવબાગ પાર્ટી પ્લોટ પાસે આવેલા વિદ્યાનગર ફલેટમાં રહેતા જ્યોત્સનાબેન સાડીવાલા શનિવારે સવારે નવેક વાગ્યાના સુમારે ચાલતા ચાલતા આઝાદ સોસાયટી વસ્ત્રાપુરમાં આવેલી નંદાલય હવેલી ખાતે દર્શન કરવા માટે જઇ રહ્યા હતા. ત્યારે આઝાદ સોસાયટી પાસેના મેઇન ગેટ પાસે બે બાઇક પર ચાર યુવાનો આવ્યા હતા અને તેમણે જ્યોત્સનાબેનને રોકીને કહ્યું હતું કે, માજી આગળ ખુુન થયુ છે અને પોલીસ તપાસ કરી રહી છે. જેથી તમારી થેલીમાં સોાના દાગીના કાઢીને મુકી દો. નહીંતર તમને તકલીફ પડશે.